  Виталий Пронин Та нуналъёсы Казахстанын ортче дуннеысь студентъёслэн Универсиадазы. Россиысь 230 спортсменъёс отчы пырисько. Спортысь 12 амалъя 86 комплект медальёс шудытӥсько.Бадӟым вожвылъяськонэ мынэмын Удмуртиысь 6 спортсменъёс: конькиен нискылась Елизавета Туктамышева, биатлонист Александр Поварницын но куасэн бызьылӥсьёс Можгаысь Лилия Васильева, Киясаысь Оксана Главатских но Ижысь Кирилл Вичужанин, Роман Тарасов.Ӟырдыт нюръяськон мынэ куасэн бызьылӥсьёс пӧлын. Лилия Васильева 5 иськемез классика амалэн бызьылонын зарни медаль басьтӥз. Жаляса верано, преследование амалын зарнизэ утьыны ӧз быгаты - 2-тӥ интые кылиз. Оксана Главатских 15-тӥ но 13-тӥ интыосын вал. Воргоронъёсмы та ӵошатсконъёсын бездытгес адско. Кирилл Вичужанин гинэ одӥгаз стартын 7-тӥ интыозь ӝутскыны быгатӥз.Биатлонист Александр Поварницын 20 иськеме бызьылонын вормисьёс радын нырысь мынӥз. Берпуметӥ ыбылӥськонын 3 пол янгышамез бере медаль понна нюръяськонысь палдӥз.Валентина Емельянова    